酬王衮臣朝奉見贈
作者：釋道潜
朝代：宋

paragraphs: 吾聞終南山，鬰茀參斗牛。
其下多賢豪，學術貫九流。
公生實異稟，氣奪河漢秋。
妙齡升廣文，岐嶷壓上游。
登科三十年，仕宦真悠悠。
功名信有命，富貴豈力求。
邇來居海上，未解鍾儀囚。
高懷素聞道，對客忘咿嚘。
相懽固傾倒，不可即掉頭。
今我來自東，邂逅欣綢繆。
新詩激謬懦，詞力勁且遒。
怳如開武庫，左右森戈矛。
便當偃旗鼓，罷戰爲良謀。
與公從逍遙，放浪追子休。